Surxondaryoda kollej “zamdirketor”i pora bilan qo'lga tushdi

Surxondaryo viloyati Sariosiyo tumanida pedagogika kolleji direktor o'rinbosari pora bilan qo'lga olindi. Bu haqda Iqtisodiy jinoyatlarga qarshi kurashish departamenti axborot xizmati xabar berdi.
Ma'lum bo'lishicha, tuman bo'limi tomonidan IIB xodimlari bilan hamkorlikda tezkor tadbir o'tkazilgan. Unda Sariosiyo tuman pedagogika kolleji direktori o'rinbosari Sh.Q. fuqaro N.ni ushbu kollejga o'qishga kiritib qo'yishga yordam berishni va'da qilgani aniqlangan.
Qayd etilishicha, u 5 million so'm talab qilib, shundan 100 dollarni olgan vaqtida ashyoviy dalillar bilan ushlangan. Mazkur holatlar yuzasidan Jinoyat kodeksining 168-moddasi (Firibgarlik) va 211-moddasi (Pora berish) bilan jinoyat ishlari qo'zg'atilib, tergov harakatlari o'tkazilmoqda.
Avvalroq Jizzax davlat pedagogika instituti xodimi pora bilan qo'lga tushgandi. U talabaning o'qishini ko'chirib berish uchun 2500 dollar olgan.